b'\n_START_ARTICLE_\nAbstraktusis ekspresionizmas\n_START_PARAGRAPH_\nAbstraktusis ekspresionizmas (da\xc5\xbenai vadintas neformali\xc4\x85ja tapyba; art informel) \xe2\x80\x93 XX a. penktojo de\xc5\xa1imtme\xc4\x8dio viduryje Niujorke susiformavusi meno kryptis, kuriai labiau r\xc5\xabp\xc4\x97jo vaizduoti emocijas negu objektus._NEWLINE_Dauguma \xc5\xa1io jud\xc4\x97jimo atstov\xc5\xb3 m\xc4\x97go didelio formato drobes, dramati\xc5\xa1kas spalvas ir laisv\xc4\x85 tapybos manier\xc4\x85. Abstraktus ekspresionizmas, kartais vadinamas Niujorko mokykla, buvo pirma meno kryptis, gimusi JAV. Pirm\xc4\x85 kart\xc4\x85 meno centras persik\xc4\x97l\xc4\x97 \xc4\xaf \xc5\xa1i\xc4\x85 \xc5\xa1al\xc4\xaf. Abstraktusis ekspresionizmas i\xc5\xa1liko populiarus iki 60-\xc5\xb3j\xc5\xb3, kai i\xc5\xa1sivyst\xc4\x97 pop art._NEWLINE_Nepaisant to, kad abstraktusis ekspresionizmas ap\xc4\x97m\xc4\x97 daugyb\xc4\x99 stilistini\xc5\xb3 pri\xc4\x97jim\xc5\xb3, \xc5\xa1is jud\xc4\x97jimas tur\xc4\x97jo kelet\xc4\x85 jungian\xc4\x8di\xc5\xb3 dalyk\xc5\xb3. Abstrak\xc4\x8di\xc5\xb3j\xc5\xb3 ekspresionist\xc5\xb3 paveikslai sudaryti i\xc5\xa1 fig\xc5\xabr\xc5\xb3, linij\xc5\xb3 ir form\xc5\xb3 vaizdavo kitoki\xc4\x85 negu vizuali tikrov\xc4\x99. Techni\xc5\xa1kai, dauguma abstrak\xc4\x8di\xc5\xb3j\xc5\xb3 ekspresionist\xc5\xb3 akcentavo pavir\xc5\xa1iaus kokyb\xc4\x99 ir tekst\xc5\xabr\xc4\x85, naudojo dideles drobes. Jie taip pat siek\xc4\x97 pabr\xc4\x97\xc5\xbeti savo darbuose atsitiktinum\xc4\x85 ir galimyb\xc4\x99, bet visad kruop\xc5\xa1\xc4\x8diai planavo savo darb\xc5\xb3 \xc4\xafgyvendinim\xc4\x85. Taigi, klaidas, kurias jie padarydavo tapymo procese jie priskirdavo prie menininko privalum\xc5\xb3. Arshile Gorky ir Hans Hoffman skyr\xc4\x97 daug d\xc4\x97mesio da\xc5\xbe\xc5\xb3 fizin\xc4\x97ms savyb\xc4\x97ms, nes jos pad\xc4\x97davo i\xc5\xa1reik\xc5\xa1ti menininko potencial\xc4\x85 abstrakcijoje. Abstrakt\xc5\xabs ekspresionistai laik\xc4\x97 tapyb\xc4\x85 tauria emocij\xc5\xb3 i\xc5\xa1rai\xc5\xa1ka ir priemone vizualiajai komunikacijai. Ne vis\xc5\xb3 abstrak\xc4\x8di\xc5\xb3j\xc5\xb3 ekspresionist\xc5\xb3 darbai buvo abstrakt\xc5\xabs ir ekspresyv\xc5\xabs, vis d\xc4\x97lto juos jungia pas\xc4\x85moninio k\xc5\xabrybingumo spontani\xc5\xa1kas i\xc5\xa1laisvinimas. K\xc5\xabrybos procesas yra vertinamas kaip tolygus rezultatui._NEWLINE_Abstraktaus ekspresionizmo filosofijos \xc5\xa1altinis yra atsakymai \xc4\xaf klausimus apie \xc5\xbemogaus egzistencij\xc4\x85. Ji kalba apie vidines psichologines kovas, i\xc5\xa1orines kovas tarp \xc5\xbemogaus ir nat\xc5\xabros ir dvasinio komforto paie\xc5\xa1kas. Visi \xc5\xa1ie dalykai buvo i\xc5\xa1rei\xc5\xa1kiami per abstrakcij\xc4\x85, ie\xc5\xa1kant prasm\xc4\x97s tapybos procese, i\xc5\xa1laisvinant pas\xc4\x85mon\xc4\x97je gl\xc5\xabdin\xc4\x8dius jausmus ir tro\xc5\xa1kimus. Susiformavo dvi pagrindin\xc4\x97s abstraktaus ekspresionizmo kryptys: veiksmo tapyba ir spalvinio lauko tapyba.\n_START_SECTION_\nVeiksmo tapyba (angl. action painting)\n_START_PARAGRAPH_\n1947 m. Jackson Pollock prad\xc4\x97jo naudoti tapybos technik\xc4\x85, kurioje, skirtingai nuo tradicin\xc4\x97s technikos, pigmentas buvo dedamas teptuku ant tvarkingos \xc4\xaftemptos drob\xc4\x97s, pad\xc4\x97tos ant molberto. Pollock prad\xc4\x97jo tapyti pilstydamas ir varvindamas skystus da\xc5\xbeus ant laisvai ant grind\xc5\xb3 gulin\xc4\x8dios drob\xc4\x97s. Paveikslai nevaizdavo joki\xc5\xb3 konkre\xc4\x8di\xc5\xb3 dalyk\xc5\xb3 ar daikt\xc5\xb3. J\xc5\xb3 turinys (arba menamas jo tr\xc5\xabkumas), dydis ir technika \xc5\xa1okiravo daugel\xc4\xaf steb\xc4\x97toj\xc5\xb3. Willem de Kooning taip pat atrado savo pripildyt\xc4\x85 gest\xc5\xb3 ir \xc4\xaftampos stili\xc5\xb3, kaitaliojant\xc4\xaf tarp abstrak\xc4\x8di\xc5\xb3 ir galing\xc5\xb3 ikonini\xc5\xb3 fig\xc5\xabrini\xc5\xb3 vaizd\xc5\xb3. Kiti kolegos, tarp j\xc5\xb3 Krasner ir Kline, irgi buvo susidom\xc4\x97j\xc4\x99 pilnu dinamikos ir gest\xc5\xb3 menu, kuriame kiekvienas colis buvo pilnas \xc4\xaftampos. Veiksmo tapytojams autenti\xc5\xa1kumas ir vert\xc4\x97 buvo atvirume ir tiesioginiame ry\xc5\xa1yje su ekspresija. Paveikslas tapo atskleid\xc5\xbeian\xc4\x8diu menininko autenti\xc5\xa1k\xc4\x85 tapatum\xc4\x85. Tai mini \xe2\x80\x9eveiksmo tapybos\xe2\x80\x9c termino (1952) sudarytojas Haroldas Rosenbergas: svarbiausiu momentu drob\xc4\x97 tampa tapytojui erdve, kurioje atgaminama, atkuriama, analizuojama ir i\xc5\xa1rei\xc5\xa1kiama tikrai esant\xc4\xaf arba \xc4\xafsivaizduojam\xc4\x85 objekt\xc4\x85. Tai kas yra ant drob\xc4\x97s n\xc4\x97ra paveikslas, tai \xc4\xafvykis.\n_START_SECTION_\nSpalvinio lauko tapyba (angl. color field painting)\n_START_PARAGRAPH_\nKitas kelias, kuriuo \xc4\x97jo abstrakt\xc5\xabs ekspresionistai, buvo bandymas atsakyti \xc4\xaf klausim\xc4\x85, koks didelis yra spalvos ekspresijos potencialas. Rothko, Newman ir Still k\xc5\xabr\xc4\x97 supaprastintus, didelio formato darbus, kuriuose dominavo spalviniai laukai. Spalva yra esminis paveikslo elementas, o pagrindin\xc4\x97 id\xc4\x97ja yra jos emocinio poveikio perteikimas. Pats k\xc5\xabrimo procesas yra kruop\xc5\xa1\xc4\x8diai kontroliuojamas ir nukreiptas \xc4\xaf i\xc5\xa1gyvenim\xc5\xb3 suk\xc4\x97lim\xc4\x85 \xc5\xbei\xc5\xabrovuose. Abstrakcijos forma tur\xc4\x97jo i\xc5\xa1reik\xc5\xa1ti sublimacij\xc4\x85 ir neu\xc5\xbebaigtum\xc4\x85. Atsisakoma nat\xc5\xabros vaizdavimo, atmetama tradicija ar ry\xc5\xa1iai su bet kokiu meno stiliumi. Vis d\xc4\x97lto \xc4\x8dia galima \xc4\xaf\xc5\xbevelgti ry\xc5\xa1\xc4\xaf su europieti\xc5\xa1ka tradicija, spalvinio lauko tapybos i\xc5\xa1takos yra Piet Modrian geometrin\xc4\x97se abstrakcijose, Henri Matisse spalvos patirtyje._NEWLINE_Spalvinio lauko tapybos k\xc5\xabr\xc4\x97jai siek\xc4\x97 sukurti dideli\xc5\xb3 beribi\xc5\xb3 erdvi\xc5\xb3 iliuzij\xc4\x85. Nor\xc4\x97dami sukelti emocionaliai stiprius darbus abstrakt\xc5\xabs ekspresionistai paprastino tapybos technik\xc4\x85 ir u\xc5\xbetrindavo kont\xc5\xabrus, veng\xc4\x97 ai\xc5\xa1ki\xc5\xb3 pot\xc4\x97pi\xc5\xb3, grie\xc5\xbetai ribojo kompozicij\xc4\x85, didel\xc4\x97s drob\xc4\x97s buvo dengiamos vientisomis, plok\xc5\xa1\xc4\x8diomis spalvin\xc4\x97mis d\xc4\x97m\xc4\x97mis.'